
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO GEDIMINO JAKAVONIO ELGESIO
2014-03-19     Nr. 101-I-2
Vilnius

Seimo Etikos ir procedūrų komisija (toliau – Komisija): Povilas Gylys, Petras Gražulis, Vytautas Juozapaitis, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 ir 5 punktų nuostatomis, savo iniciatyva vertino Seimo nario Gedimino Jakavonio elgesio atitikimą Lietuvos Respublikos valstybės politikų elgesio kodekse įtvirtintiems principams.
Etikos ir procedūrų komisija nustatė:
2013 m. kovo 5 d. Seimo nariui Gediminui Jakavoniui priklausantis automobilis buvo užfiksuotas viršijantis leistiną greitį kelyje Ryga-Šiauliai-Tauragė-Kaliningradas. Dėl šio pažeidimo Varėnos rajono policijos komisariate 2013 m. birželio 6 d. Gedimino Jakavonio sutuoktinei Nijolei Jakavonienei buvo surašytas administracinio teisės pažeidimo protokolas ir paskirta nuobauda už greičio viršijimą. Po šio įvykio viešojoje erdvėje buvo pareikšta abejonių dėl Varėnos policijos komisariate atlikto tyrimo, nes greičio matuoklio užfiksuotose nuotraukose buvo matyti, kad automobilį vairavo vyras.

Atsižvelgusi į nurodytas aplinkybes, Komisija 2013 m. rugsėjo 11 d. posėdyje nusprendė pradėti Seimo nario Gedimino Jakavonio veiklos tyrimą dėl veiksmų, galimai pažeidžiančių Lietuvos Respublikos Seimo statuto (toliau – Seimo statutas) ir Lietuvos Respublikos valstybės politikų elgesio kodekso nuostatas. 2013 m. rugsėjo 16 d. Komisija kreipėsi į Alytaus apskrities vyriausiąjį policijos komisariatą, prašydama pateikti Gediminui Jakavoniui priklausančiu automobiliu padaryto Kelių eismo taisyklių pažeidimo tyrimo medžiagą.

Komisija susipažino su 2013 m. rugsėjo 19 d. Alytaus apskrities vyriausiojo policijos komisariato pateikta Administracinio teisės pažeidimo byla dėl įvykdyto administracinio teisės pažeidimo, numatyto Lietuvos Respublikos administracinių teisės pažeidimų kodekso 124 straipsnio 3 dalyje. 
Alytaus apskrities vyriausiajame policijos komisariate buvo atliktas tyrimas dėl Varėnos policijos komisariato pareigūnų padaryto tarnybinio nusižengimo. Tyrimo metu  buvo konstatuota, kad į administracinę atsakomybę patrauktas asmuo (N. Jakavonienė) yra nekaltas ir nepadarė administracinio teisės pažeidimo. 

Paaiškėjus naujoms aplinkybėms ir siekiant objektyviai ištirti Kelių eismo taisyklių pažeidimo duomenų protokole užfiksuotą pažeidimą, 2013 m. rugsėjo 5 d. Alytaus apskrities vyriausiojo policijos komisariato posėdyje buvo nuspręsta atnaujinti administracinio teisės pažeidimo bylą. 
2013 m. rugsėjo 9 d. G. Jakavoniui buvo surašytas administracinio teisės pažeidimo protokolas už leistino greičio viršijimą ir priimtas nutarimas skirti administracinę nuobaudą (nuobaudos rūšis – piniginė bauda). Minėtame nutarime pažymėta, kad Seimo narys padėjo išaiškinti pažeidimą ir nuoširdžiai gailėjosi dėl jo padarymo. 
Lietuvos Respublikos valstybės politikų elgesio kodekso 4 straipsnyje apibrėžiami principai, kuriais politikas privalo vadovautis viešajame gyvenime. Komisija vertino, ar aukščiau minėtoje situacijoje buvo laikytasi padorumo principo, įpareigojančio deramai elgtis pagal einamas pareigas, vengti situacijų, kai politiko elgesys kenktų jo ar institucijos, kurioje jis eina pareigas, reputacijai ir autoritetui,  pavyzdingumo principo, įpareigojančio deramai elgtis visuomenėje, laikytis visuotinai pripažįstamų dorovės, moralės ir etikos normų ir atsakomybės principo, įpareigojančio atsakyti už savo elgesį viešajame gyvenime, priimamus sprendimus ir atsiskaityti už juos visuomenei (Valstybės politikų elgesio kodekso 4 straipsnio 1 dalies 5, 6 ir 9 punktai).
Etikos ir procedūrų komisija nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata, rekomenduoti Seimo nariui Gediminui Jakavoniui suderinti savo elgesį su Valstybės politikų elgesio kodekse nustatytais valstybės politiko elgesio principais.
Pritarta bendru sutarimu.

